Nafarroako Parlamentuko Mahaiak, 2021eko martxoaren 22an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Patricia Fanlo Mateo andreak aurkezturiko mozioa, zeinaren bidez Nafarroako Gobernua premiatzen baita prebentzio-neurriak manten eta indartu ditzan, erasoak amaiarazteko osasun-arretako zentroetan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko martxoaren 22an

Lehendakaria: Unai Hualde Iglesias

MOZIOAREN TESTUA

Nafarroako Alderdi Sozialista talde parlamentarioari atxikitako Patricia Fanlo Mateo andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko:

2020an, Osasunbidea-Nafarroako Osasun Zerbitzuko profesionalen aurkako 458 kanpo-eraso detektatu ziren Nafarroan. Eraso gehienak hitzezkoak izan baziren ere –351 guztira–, 105 eraso fisiko erregistratu ziren, Nafarroako Osasun Zerbitzuko Laneko Arriskuak Prebenitzeko Zerbitzuak emandako datuen arabera.

Badakigu aurrerabide handia egin dela Nafarroako Osasun Zerbitzuan gertatzen diren erasoak amaiarazteko, baina egoerak hor dirau, eta soilik egiten ahal zaio aurre prebentzio-neurriak –bai materialak, bai antolakuntzakoak– indartzen badira, osasun arloko profesionalei babesa emateko.

Horregatik guztiagatik, sozialisten talde parlamentarioak honako erabaki proposamen hau aurkezten du:

1. Nafarroako Parlamentuak Nafarroako Gobernua premiatzen du prebentzio-neurriak manten eta indartu ditzan, erasoak amaiarazteko zentro guztietan, bai Oinarrizko Osasun Laguntzan, bai espezializatuan, larrialdi zerbitzuak lehenetsiz.

2. Nafarroako Parlamentuak Nafarroako Gobernua premiatzen du erasoetarako alarma-sistemak ezartzeko plana osa dezan –bereziki, Oinarrizko Osasun Laguntzan–; esaterako, sakagailu finkoak edo eskumuturrekoak, bideozaintzako kamerak, altzariak aldatzea edo arrisku-eremuetako zenbait guneren egitura aldatzea.

3. Nafarroako Parlamentuak Nafarroako Gobernua premiatzen du 2020an programatutako ikastaroak –autodefentsako teknikei eta erasoak prebenitzeko gaitasunak lortzeari buruzkoak– egin ditzan, azkenean ezin baitziren egin.

4. Herritarrak kontzientziatzeko kanpaina bat prestatu eta zabal dezan.

Iruñean, 2021eko martxoaren 16an

Foru parlamentaria: Patricia Fanlo Mateo